b'\n_START_ARTICLE_\nVen\xc3\xa4j\xc3\xa4nvesikontiainen\n_START_SECTION_\nLevinneisyys\n_START_PARAGRAPH_\nVen\xc3\xa4j\xc3\xa4nvesikontiaista tavataan Ven\xc3\xa4j\xc3\xa4ll\xc3\xa4, Ukrainassa ja Kazakstanissa. Sen levinneisyysalue on sirpaloitunut, ja se on h\xc3\xa4vinnyt monilta alueilta, esimerkiksi Valko-Ven\xc3\xa4j\xc3\xa4lt\xc3\xa4 kokonaan. Vuonna 2013 lajia arvioitiin olevan Ven\xc3\xa4j\xc3\xa4ll\xc3\xa4 noin 13\xc2\xa0320 yksil\xc3\xb6\xc3\xa4, kun niit\xc3\xa4 oli viel\xc3\xa4 2001 yli 27\xc2\xa0000. Lajia uhkaa kuolemat kalastuksen sivusaaliina, elinymp\xc3\xa4rist\xc3\xb6jen tuhoutuminen, vesien saastuminen ja kilpailu vieraslajien kanssa. Ven\xc3\xa4j\xc3\xa4nvesikontiainen on luokiteltu eritt\xc3\xa4in uhanalaiseksi.\n_START_SECTION_\nElintavat\n_START_PARAGRAPH_\nVen\xc3\xa4j\xc3\xa4nvesikontiainen el\xc3\xa4\xc3\xa4 vesist\xc3\xb6jen l\xc3\xa4heisyydess\xc3\xa4. Sill\xc3\xa4 on melko tarkat elinymp\xc3\xa4rist\xc3\xb6vaatimukset, ja se suosii vesist\xc3\xb6j\xc3\xa4, joissa on runsaasti vesikasvillisuutta ja joiden rannoilla kasvaa pensaikkoa ja vanhaa mets\xc3\xa4\xc3\xa4. Suotuisina vuosina ven\xc3\xa4j\xc3\xa4nvesikontiainen voi lis\xc3\xa4\xc3\xa4nty\xc3\xa4 vuoden ymp\xc3\xa4ri, mutta yleens\xc3\xa4 se lis\xc3\xa4\xc3\xa4ntyy kahdesti vuodessa: kev\xc3\xa4\xc3\xa4n lopussa ja syksyll\xc3\xa4. Molemmat sukupuolet osallistuvat poikasista huolehtimiseen. Laji on kaikkiruokainen, ja sen on havaittu k\xc3\xa4ytt\xc3\xa4v\xc3\xa4n ravinnokseen ainakin 72 eri vesiss\xc3\xa4 el\xc3\xa4v\xc3\xa4\xc3\xa4 selk\xc3\xa4rangatonta lajia sek\xc3\xa4 30 kasvilajia. Se sy\xc3\xb6 my\xc3\xb6s kaloja ja sammakkoel\xc3\xa4imi\xc3\xa4.'